Herwin, herwin herwin! - Mogol Pos
Herwin, herwin herwin!
September 30, 2019 September 26, 2019 - by Ria Wells - Leave a Comment
Die oulike houers wat Mari Murray gebruik vir batterye en gloeilampe wat in onbruik geraak het
LEPHALALE — Herwinning is vir seker die beste manier om 'n positiewe impak op die dorp en omgewing te bewerkstellig. Dit het nie net op die omgewing nie, maar ook op die mens self 'n impak.
Dit is duidelik dat die hoeveelheid vullis al hoe meer word, want dit is 'n deurlopende proses omdat mens daagliks daarmee moet wegdoen.
Maar, dit is ook duidelik dat herwinning laaste op menige huisbewoner se prioriteitslys is.
Die belangrikheid van herwinning kan nie genoeg beklemtoon word nie. Die stortingsterreine se spasie word al hoe minder en herwinde materiaal kan dié probleem bekamp, aangesien dit baie meer koste-effektief is om produkte van herwinde materiaal te vervaardig as om roumateriaal te gebruik. Suid-Afrika is ver agter teenoor die oorsese lande wat herwinning aanbetref.
Mogol Pos het by Mari Murray, 'n herwinningskundige, gaan kers opsteek.
Sy en 'n groepie vriendinne pas herwinning suksesvol toe. Die ideaal is om twee vullishouers in die huis te hê – een vir herwinbare materiaal en die ander vir weggooibare vullis. Herwinbare materiaal is onder andere papier, metaalprodukte, glas- en plastiekbottels, kartonhouers en plastieksakke. Plaas hierdie items eenvoudig in 'n plastiese sak en indien jy dit nie self by die herwinningsbesighede kan gaan aflaai nie, probeer om daarvoor te reël. Jy sal verbaas wees oor die klein hoeveelheid vullis wat op die ou einde oorbly wat na jou eie komposhoop of stortingsterrein toe kan gaan. Maar dit hang alles af van jou eie ingesteldheid. Begin net – Mari verseker almal dat dit net makliker raak!
Batterye en gloeilampe moet verkieslik in 'n aparte sakkie/houer tuis gehou word (sien meegaande foto). Die plekke waarheen dit moet gaan is tans 'n uitdaging, maar 'n proses is begin om dit 'n praktiese werklikheid te maak. Lephalale Going Green (LGG), 'n privaatinisiatief, is besig om daaraan aandag te skenk.
LGG versoek inwoners om batterye en gloeilampe in onbruik asseblief te bêre totdat die plekke van afset bekend gemaak word.